รัฐมนตรีว่าการกระทรวงแรงงาน ติดตามระบบลงทะเบียน "ม33เรารักกัน" ออนไลน์วันแรก เผย ยอดลงทะเบียนพุ่งกว่า 6 ล้านคน มั่นใจข้อมูลไม่ตกหล่น
รัฐมนตรีว่าการกระทรวงแรงงาน ลงพื้นที่ติดตามระบบลงทะเบียน "ม33เรารักกัน" ออนไลน์วันแรก เผย ยอดลงทะเบียนพุ่งกว่า 6 ล้านคน มั่นใจข้อมูลไม่ตกหล่น เน้นย้ำ ผู้มีสิทธิจะต้องเป็นผู้ประกันตนมาตรา 33 ก่อนวันที่ 15 กุมภาพันธ์ 2564 รีบลงทะเบียนผ่านเว็บไซต์ www.ม33เรารักกัน.com ก่อนหมดเขต 7 มีนาคมนี้        นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงภาพรวมการลงทะเบียนโครงการ ม33เรารักกัน ที่เปิดลงทะเบียนในวันนี้เป็นวันแรก เริ่มตั้งแต่เวลา 06.00 น. เป็นต้นมา ปรากฎว่า จนถึงเวลา 14.00 น. มีผู้ประกันตนมาตรา 33 ใช้สิทธิลงทะเบียนผ่านระบบออนไลน์แล้ว 6,121,714 ราย         สำหรับผู้ประกันตนที่ยังไม่ได้ลงทะเบียน สามารถลงทะเบียนผ่านเว็บไซต์ www. ม33เรารักกัน.com ได้ตั้งแต่วันนี้ (21 ก.พ.64) ไปจนถึงวันที่ 7 มี.ค.2564 ในช่วงเวลา 06.00-23.00 น. ของทุกวัน และขอย้ำว่าผู้มีสิทธิจะต้องเป็นผู้ประกันตนมาตรา 33 ก่อนวันที่ 15 กุมภาพันธ์ 2564         อย่างไรก็ตาม มั่นใจระบบฐานข้อมูลมีความพร้อมไม่เกิดการตกหล่นอย่างแน่นอน ทั้งนี้หลังจากผู้ประกันตนลงทะเบียนแล้วสามารถตรวจสอบสถานะผู้ได้รับสิทธิผ่านทาง www.ม33เรารักกัน.com ในวันที่ 15 - 21 มี.ค.64 และกดยืนยันตัวตนผ่านแอพพลิเคชั่น‘เป๋าตัง’ ซึ่งจะได้รับวงเงินสัปดาห์ละ 1,000 บาท จำนวน 4 สัปดาห์ จนครบ 4,000 บาท         ส่วนผู้ประกันตนที่ลงทะเบียนไม่สำเร็จ สามารถขอทบทวนสิทธิผ่านเว็บไซต์ www.ม33เรารักกัน.com  ได้ในวันที่ 15-28 มี.ค. 64 ทั้งนี้ ไม่ต้องกังวลหากมั่นใจว่าเข้าเงื่อนไข จะได้รับสิทธิทุกคน และในกรณีผู้ประกันตนที่ไม่มีโทรศัพท์สมาร์ทโฟน ไม่ต้องกังวลว่าจะเข้าไม่ถึงสิทธิ เบื้องต้นจะเปิดให้ลงทะเบียนในวันที่ 15 มี.ค.64 โดยบูรณาการทำงานกับธนาคารกรุงไทยและสำนักงานประกันสังคมทุกจังหวัด         ขณะที่สำนักงานประกันสังคมได้จัดเจ้าหน้าที่ไว้คอยบริการข้อมูลทางโทรศัพท์ กรณีผู้ประกันตนรายใดที่มีปัญหาติดขัดในการลงทะเบียนหรือจะสอบถามรายละเอียดเพิ่มเติมเกี่ยวกับโครงการ ม33เรารักกัน สามารถโทรศัพท์สอบถามได้ที่สายด่วนกระทรวงแรงงาน 1506 กด 1